סאלי ג'וול

שרה מרגרט "סאלי" ג'וול (באנגלית: Sarah Margaret "Sally" Roffey Jewell; נולדה ב-21 בפברואר 1956) היא אשת עסקים אמריקאית ילידת בריטניה, שכיהנה כמזכירת הפנים של ארצות הברית בממשלו של ברק אובמה. ג'וול היא האישה השנייה שכיהנה בתפקיד זה, לאחר גייל נורטון. היא מהנדסת בהשכלתה. עבדה בעברה בתעשיית הנפט והבנקאות, ולאחר מכן שימשה כנשיאה וכמנכ"לית תאגיד הקמעונאות REI.

ביוגרפיה
סאלי ג'וול נולדה בלונדון, אנגליה ב-1956 בשם סאלי רופי, להוריה אן ופיטר רופי. בגיל 4 עברה עם משפחתה לארצות הברית לאחר שאביה, רופא מרדים, קיבל משרה באוניברסיטת וושינגטון. ב-1973 סיימה את לימודיה התיכוניים, וב-1978 השלימה לימודי תואר בהנדסת מכונות באוניברסיטת וושינגטון.

בשנים 1978–1981 עבדה ג'וול בחברת הנפט מוביל (לימים אקסון מוביל) באוקלהומה. ב-1981 הצטרפה לבנק ריינייר בסיאטל, ועבדה במגזר הבנקאות במשך כ-20 שנה, במוסדות שונים. במקביל, התמנתה ב-1996 לחברת דירקטוריון בתאגיד REI, וב-2005 מונתה למנכ"לית התאגיד. שימשה בנוסף חברת דירקטוריון בגופים שונים.

ב-6 בפברואר 2013 נבחרה על ידי נשיא ארצות הברית, ברק אובמה, להחליף את מזכיר הפנים המכהן, קן סלזאר. ב-21 במרץ אושר מינויה בוועדת הסנאט לענייני אנרגיה ומשאבי טבע. ב-10 באפריל אישר הסנאט את מינויה, ברוב של 87 תומכים מול 11 מתנגדים. יומיים לאחר מכן, ב-12 באפריל 2013, החלה בכהונתה.

נשואה לוורן ג'וול, מהנדס, ואם לשניים. בני הזוג מתגוררים בסיאטל, וושינגטון.

ג'וול חובבת החלקה על סנואובורד ושיט קיאקים, וטיפסה על הר וינסון מסיב, ההר הגבוה באנטארקטיקה.

קישורים חיצוניים

 ביוגרפיה באתר מחלקת הפנים של ארצות הברית
 

מזכירות הפנים של ארצות הברית
חברות המפלגה הדמוקרטית (ארצות הברית)
חברי המפלגה הדמוקרטית (ארצות הברית)
פוליטיקאיות אמריקאיות
חברי הקבינט של ארצות הברית בממשל ברק אובמה
בוגרות אוניברסיטת וושינגטון
בוגרי אוניברסיטת וושינגטון
מנכ"ליות אמריקאיות
מנכ"לים אמריקאים
אמריקאיות שנולדו ב-1956
אמריקאים שנולדו ב-1956